
תקציב רשות ניירות ערך לשנת 2007

היו"ר יעקב ליצמן:


אני פותח את ישיבת ועדת הכספים. על סדר היום תקציב רשות ניירות ערך לשנת 2007.

משה טרי:


מונח לפניכם תקציב רשות ניירות ערך. הרשות היום מטפלת בכ-800 חברות ציבוריות, למעלה מ-1,000 קרנות נאמנות, יש לנו אלפי יועצים ומנהלי תיקי השקעות, בצנרת יש כ-15 אלף רשומים לתהליכים כאלה ואחרים. הפעילות ברשות גדלה בצורה בלתי רגילה. ההיקפים, כפי שהם באים לידי ביטוי, גם במחזורים שגדלו וגם בשווי השוק, גם התשקיפים שנמצאים היום ברשות הם חסרי תקדים, וכל הדברים האלה כמובן מחייבים את הרשות להיערך בצורה כפי שהיא מובאת לידי ביטוי בתקציב.

היו"ר יעקב ליצמן:


התקציב מובא לוועדת כספים כאישור נפרד. זה לא חלק מהתקציב.

שגית אפיק:


זה טעון אישור שר האוצר באישור ועדת הכספים.

משה  טרי:


אגב, זה נדמה לי דבר שקרן המטבע העירה ואמרה שהרשות צריכה להיות גוף יותר עצמאי, אבל זה לדיון אחר.

היו"ר יעקב ליצמן:


לא שוכנעתי בקשר לתוספת השכר.

משה טרי:


יש ממונה על השכר ואנחנו פועלים בהתאם לכללים שהממונה על השכר מכתיב.

היו"ר יעקב ליצמן:


איפה הממונה על השכר?

קריאה:


הוא היה אמור להגיע.

היו"ר יעקב ליצמן:


אבל הוא לא הגיע.

שמשון אלבק:


אין תוספת שכר.

אביעזר דנון:


הייתה תוספת של מבקר המדינה של 4 אחוזים שהגיעה בדצמבר.

ראובן ריבלין:


מבקר המדינה הוא לא דוגמה טובה.

היו"ר יעקב ליצמן:


האם קיבלתם אישור מיוחד תוספת כוח אדם?

משה טרי:


בוודאי.

היו"ר יעקב ליצמן:


מה שאחרים לא קיבלו.

קריאה:


אדוני, קיבלנו את הנייר ואני צריך  ללמוד אותו.

היו"ר יעקב ליצמן:


אני אתן לך שתי דקות. זה על סדר היום כבר מיום רביעי.

טמיר כהן:


כל מי שמבקש חומר, מקבל אותו.

ראובן ריבלין:


אני ראיתי את זה ביום חמישי.

סמדר אלחנני:


התקציב שלהם תמיד מגיע אחרי תחילת שנת הכספים.

היו"ר יעקב ליצמן:


יש סיבה לכך?

סמדר אלחנני:


בעקבות זה אני שואלת למה אי אפשר לקבל דוח ביצוע על תקציב השנה הקודמת של שנה שלמה ולא של 9 חודשים. ועדת הכספים, בין היתר, הוסיפה למשימות ותפקידים מעל ומעבר אחרי הרפורמה בשוק ההון כי אז הכול מוטל על רשות ניירות ערך. גם השנה הוסיפו עוד 5 עובדים ועל זה אין לי ביקורת. כמו שאנחנו דורשים שקיפות ודוחות מכולם, אפשר להגיש דוח לא מאושר על ידי רואה חשבון.


יש את עניין המאזן שלהם. זה גוף סטטוטורי שמנהל את ענייניו ויש לו מאזן. זה לא משרד ממשלתי. יש לו יתרת נכסים. הסתכלתי על שלושת המאזנים האחרונים ואני רואה שיתרת הנכסים הולכת וגדלה.  מצד אחד זה טוב, כי אם יום אחד לא יהיו להם הכנסות, יהיה להם במה להסתייע ואכן צריך להשאיר להם כרית ביטחון. מצד שני, מהי כרית הביטחון האופטימאלית? זאת אומרת, צריך לחשוב על זה בזהירות אבל עדיין צריך לדעת מהי יתרת הנכסים המשוערכת נכון ל-31 בדצמבר 2006 ולחשוב עד מה צריך להיות גודלה של כרית הביטחון.


בשנה שעברה סיפרו על מהפכת תשקיפי המדף ובדברי ההסבר השנה לא מדברים על תשקיפי המדף. צריך לעשות איזה מעקב ושרשור של מה שהיה בשנה שעברה לגבי התוכניות השנה.

היו"ר יעקב ליצמן:


מי בעד אישור תקציב הרשות לניירות ערך לקראת 2007? 

תקציב רשות לניירות ערך – אושר

ראובן ריבלין:


מהיכן יש לכם הכנסות?

משה טרי:


מהאגרות שאנחנו גובים מהחברות.

ראובן ריבלין:


אתם קובעים את התקציב לפי ההכנסות או קובעים את ההכנסות לפי התקציב?

משה טרי:


אתם הם אלה שמאשרים את האגרות.

ראובן ריבלין:


זה מסתדר עם ההכנסות.

חיים אורון:


ההכנסות לתשעה חודשים היו 88 אחוזים בתקציב של שנה שלמה. קיבלתם 90 מיליון שקלים במשך 9 חודשים, שזה 88 אחוזים. האם אתם צופים הכנסות של 120 לפי המדד הזה או שאתם רואים ירידה בהכנסות, ואם זה כך, זה לא מסתדר לי עם מה שתיארת.

משה טרי:


פונקציית המטרה של רשות ניירות ערך היא לא למקסם רווח. אני רוצה שתבינו שמדובר כאן בהיקפים עצומים של פעילויות.

חיים אורון:


אתה אומר שיהיו לך הכנסות, 102 בשנה הבאה. אתה אומר שקיבלת 90 מיליון שקלים וזה אומר שבשנה הבאה יהיו לך 120. למה לא כותבים את זה כאן? אל תתייחסו אלינו כאל חבורת טומטומים. אם במשך תשעה חודשים אתה מרוויח 90 מיליון שקלים ואתה אומר שהפעילות גדלה, אז בשנה הבאה לא תקבל 102 אלא תקבל 120.  לכן אני אומר שתעשו את זה קוהרנטי. ההרגשה היא שמביאים את זה לכאן היות ואין בעיה, וכולנו הצבענו בעד. אני מבקש שתעשו את זה באופן יותר מסודר. אתה לא חייב לענות לי.

משה טרי:


אתה לא צודק.

ראובן ריבלין:


בהכנסות אתם כותבים הערכה, כאילו אתם קובעים את התקציב לפי ההכנסות ולא את ההכנסות לפי התקציב. זה דבר שהוא לא נכון ולכן יש בכך משום זילות של הוועדה כאשר מביאים את זה בפניה.

משה טרי:


זה לא מדויק. המציאות מכתיבה לנו את הפעילות. אתם יודעים מה עושה רשות ניירות ערך? אתם יודעים על איזה היקפים אנחנו מדברים? אתם יודעים איזו אחריות יש על הרשות עם כל הפעילויות וכל הבדיקות שצריכים לעשות? כנראה שכשלתי בהסבר שלי כיצד הרשות עובדת.

ראובן ריבלין:


לא כשלת. בנייר שהצגת בפני הוועדה יש דבר שהוא לא מתקבל על הדעת.

משה טרי:


אנחנו מתמודדים עם הדברים הכי קשים בשוק הזה ועושים זאת עם מיטב עורכי-הדין, עם מיטב רואי החשבון. ביקשנו תוספת של עובדים והתוספת הזו לא מספיקה לנו.

שי חרמש:


הנושא הזה הוא כל כך רציני וכדאי לדון בו במשך שלוש שעות ולא במשך שלוש דקות.

דוד טל:


כל הנושא של ביקורת פנימית תוקצב בזמנו ב-150 אלף שקלים ולפי הביצוע בעצם לא ביצעו ביקורת פנימית.

משה טרי:


הביקורת הפנימית אצלנו לא הולכת ליניארית, אבל יש מבקר שעובד במשרה מלאה.

היו"ר יעקב ליצמן:


רבותיי, אני מודה לכם. אנחנו עוברים לסעיף הבא.

הישיבה ננעלה בשעה 10:30
